b'\n_START_ARTICLE_\nKjeld Stub\n_START_SECTION_\nBakgrunn\n_START_PARAGRAPH_\nKjeld Stub var s\xc3\xb8nn av presten Laurids Stub, gikk i skole i Landskrona og Slagelse, men gikk ut av K\xc3\xb8benhavns Skole 1626.\n_START_SECTION_\nMilit\xc3\xa6r, l\xc3\xa6rer (informator)\n_START_PARAGRAPH_\nSiden reiste han utenlands, tok keiserlig krigstjeneste i Brabant, og avanserte til ingeni\xc3\xb8rkaptein, men vendte hjem 1631 og ble \xc3\xb8verste h\xc3\xb8rer ved K\xc3\xb8benhavns Skole. Etter et par \xc3\xa5r dro han igjen utenlands, til Nederlandene og Frankrike, n\xc3\xa5 som informat\xc3\xb8r for den norske adelsmann Gunde Langes barn og dessuten underst\xc3\xb8ttet av Ove Gjedde. I 1632 finnes han innskrevet ved universitetet i Leiden som \xc2\xabstud. math.\xc2\xbb_NEWLINE_Etter \xc3\xa5 ha gjort enda en reise, som informator for stattholder Christoffer Urnes barn, tok han 1635 magistergraden i K\xc3\xb8benhavn.\n_START_SECTION_\nPrest, ... og milit\xc3\xa6r\n_START_PARAGRAPH_\nSamme \xc3\xa5r, i 1635,  ble han utnevnt til sogneprest i Christiania. Etter 6 \xc3\xa5r byttet han embete med sognepresten i Ullensaker, Trugels Nielsen, etter \xc3\xa5 ha kommet i strid med borgermester Lauritz Ruus._NEWLINE_Da krigen med Sverige br\xc3\xb8t ut, fikk man bruk for Stubs milit\xc3\xa6re erfaring. Hannibal Sehested opps\xc3\xb8kte ham straks ved krigens begynnelse i januar 1644 p\xc3\xa5 Ullensaker presteg\xc3\xa5rd. Under krigen holdt han tittel av stattholderens \xc2\xabKammerraad\xc2\xbb. Han virket s\xc3\xa6rlig som ingeni\xc3\xb8r, som ved anlegget av en st\xc3\xb8rre skanse ved Eidskog kirke. Han hadde ogs\xc3\xa5 ansvaret for grensebevoktningen. _NEWLINE_Etter krigen vendte Stub tilbake til sitt prestekall og ble 1647 prost over \xc3\x98vre Romerike og Sol\xc3\xb8r._NEWLINE_Han var gift f\xc3\xb8rste gang med Karen Glostrup (d\xc3\xb8d 1641), datter av biskopen i Christiania, annen gang med Gunhild Andersdatter, og tredje gang med Maren Michaelsdatter. Han var svigerfar til Colbj\xc3\xb8rn Torstensen Arneberg.'